金像獎2024︱面對災難性座位安排 爾冬陞親自出面︰堂座差80張飛
香港電影金像獎即將於本週日(14日)於香港文化中心舉行,今日(12日)金像獎董事局舉行入台拜神儀式,主席爾冬陞攜同董事局代表文雋、梁李少霞、余安安、錢嘉樂等成員出席,連同表演嘉賓岑珈其、何啟華、麗英、周漢寧及大會網絡平台直播伙伴《小薯茄》主持程人富、蔡曉童(童童)及朱柏熹(朱Mic)等出席。
香港電影金像獎主席爾冬陞於拜神儀式前接受傳媒訪問,談及本屆籌備期間遭遇災難性的座位安排困難,爾冬陞表示:「其實文化中心有1734個位,樓下堂座原本有789位,但因為要拆除126個座位畀Panel同攝影機,所以樓下座位嘅總數663個位。」爾冬陞表示籌辦金像獎共有兩大原則,除了確保選舉公平性,亦要透過受觀眾歡迎的節目推廣香港電影,爾冬陞續指:「所以金像獎嘅主角係被提名人,我哋今年將會有122位候選人出席,大原則係畀佢哋攜一位眷屬。」連同頒獎及表演嘉賓在內則共有158人。
爾冬陞表示目前座位分配上仍然緊絀:「今年因為非常踴躍,上個禮拜我手上差百幾張飛!」雖然經過不斷溝通調配下,不少嘉賓願意不攜眷屬或移至樓座,然而:「我而家到呢一刻為止,仲差八十幾張飛。今次我想用數據話畀大家聽,呢個係冇辦法解決嘅問題。」至於歷年面對座位安排問題,爾冬陞坦言:「其實一直都有。」而為了解決迫在眉睫的問題,爾冬陞亦親自出面:「有部分我自己打電話,」而考慮到滿足觀眾對明星演員的觀賞,爾冬陞亦將一眾董事座位移至樓座,更開玩笑指:「因為董事年紀大嘛,比較尿頻,所以去廁所方便啲嘛!」
至於在香港其他大型演藝場地舉行金像獎的可能性,爾冬陞表示:「紅館我哋提出過,我印象中搞過兩次,每個地方都會有意見,紅館我印象中係成本太高。」認為文化中心為目前不二之選:「暫時嚟講,唯一適合嘅係呢個地方,大家都睇到舊年紅地氈,我哋有維港呢個景,係其他影展暫時冇辦法取代我哋,所以維持喺呢個地方。」
在金像獎場外,爾冬陞亦談到人數安排,表示考慮到救護及消防理由,將於紅地氈現場將採取人流管制:「我哋喺紅地氈必須要限制人流,我哋今年唔會畀唔係大會珠寶贊助嘅保安、助手同私人攝影師,係唔可以入去。」續指:「紅地氈公眾有200個,喺紅地氈嘅右邊、舊年粉絲嗰邊,我哋會派飛畀佢哋入去。」
爾冬陞歷任金像獎主席多年,任內有聲有色之餘亦多次提出希望尋到繼任人:「兩年一選,我已經做咗八年。過去一兩年我都有傾,我唔係扭計,但係冇適合嘅人選嘅話我唔想擺低佢,因為要有時間交接。」他透露有心水接班人,亦曾接洽商議:「有兩三個嘅!有同佢哋傾、到最後尾好難勉強。有時喺啲聚會見到我就起身走,咁就唔好再搵佢囉!」
至於擔任金像獎主席的條件,爾冬陞坦言:「我以前做導演會(會長)嗰時,有咩叻啫?冇嘢叻,我只不過識得後生嗰啲、又識得老嗰啲。新任會長鄭保瑞入行好多年,就可以做到咁,後生一輩又傾得埋,包括我、再老啲嘅佢又熟!搞金像獎嘅範圍就更大!」爾冬陞又笑言希望卸任後有更多私人時間:「我明年入行五十年,由邵氏開始計,但係我近年想留多啲時間畀自己。(陪伴女兒?)一部分啦。」笑指:「我都兩年冇潛水喇!」